
AIŠKINAMASIS RAŠTAS
DĖL PANEVĖŽIO MIESTO FUTBOLO SPORTO ŠAKOS PLĖTROS PROGRAMOS PROJEKTŲ FINANSAVIMŲ SALYGŲ APRAŠO, PROJEKTŲ FINANSAVIMO IŠ PANEVĖŽIO MIESTO SAVIVALDYBĖS BIUDŽETO LĖŠŲ TVARKOS APRAŠO, PROJEKTŲ VERTINIMO FORMOS IR PROJEKTŲ VERTINIMO KOMIJOS DARBO REGLAMENTO PATVIRTINIMO

2026 m. spalio 07 d.
Panevėžys

1. Sprendimo projekto tikslai ir uždaviniai: 
Sprendimo projekto tikslas – patvirtinti:
1. Panevėžio miesto futbolo sporto šakos plėtros programos projektų finansavimo sąlygų aprašą;
2. Panevėžio miesto futbolo sporto šakos plėtros programos projektų finansavimo iš Panevėžio miesto savivaldybės biudžeto lėšų tvarkos aprašą;
3. Panevėžio miesto futbolo sporto šakos plėtros programos projektų vertinimo formą;
4. Panevėžio miesto savivaldybės futbolo sporto šakos plėtros programos projektų vertinimo komisijos darbo reglamentą.

Priėmus šį sprendimą, įgyvendinami šie uždaviniai:
· Pergalvoti futbolo sporto šakos plėtros finansavimo modelį: atsisakyti buvusio vienam subjektui skirto finansavimo konkurso ir pereiti prie atviros, skaidrios bei konkurencingos sistemos, kurioje savivaldybės biudžeto lėšas vaikų ir jaunimo ugdymui gali gauti daugiau nei vienas juridinis asmuo;
· Užtikrinti pasiekimais ir meistriškumu grindžiamą finansavimą: įtvirtinti skaidrų jaunojo futbolininko krepšelių principą, pagal kurį finansavimas tiesiogiai priklauso nuo ugdomų auklėtinių skaičiaus, jų amžiaus ir pasiekiamo sportinio meistriškumo lygio;
· Pašalinti korupcijos rizikos veiksnius: pilna apimtimi įgyvendinti Lietuvos Respublikos specialiųjų tyrimų tarnybos (STT) atlikto antikorupcinio vertinimo išvadoje pateiktas pastabas ir pasiūlymus, susijusius su procedūrų skaidrumu, vertinimo objektyvumu ir atskaitomybe;
· Pripažinti netekusiu galios Panevėžio miesto savivaldybės tarybos 2024 m. gruodžio 27 d. sprendimą Nr. 1-563 „Dėl Panevėžio miesto futbolo sporto šakos 2025–2027 metų plėtros programos ir jos finansavimo iš savivaldybės biudžeto lėšų konkurso nuostatų patvirtinimo“.

2. Siūlomos teisinio reguliavimo nuostatos, laukiami rezultatai: 
Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 29 punktu, 15 straipsnio 2 dalies 13 ir 32 punktais, Lietuvos Respublikos sporto įstatymo 10 straipsnio 1 dalimi bei įgyvendinant Panevėžio miesto plėtros 2021–2027 metų strateginį planą.
Esminės siūlomo teisinio reguliavimo nuostatos:
1. Finansavimo prieinamumas keliems subjektams: paraiškas gali teikti teisės aktų nustatyta tvarka Juridinių asmenų registre įregistruotos sporto organizacijos (asociacijos ir viešosios įstaigos), vykdančios veiklą Panevėžio mieste, turinčios ne mažiau kaip 1 metų vaikų ugdymo patirtį bei ugdančios ne mažiau kaip 100 vaikų. Jei projektą įgyvendina keli juridiniai asmenys, paraišką teikia vienas įgaliotas subjektas.
2. Finansavimo diferencijavimas pagal auklėtinių meistriškumą ir krepšelius: Fizinio aktyvumo krepšelis skiriamas vaikams nuo 6 metų ir nesiekiantiems aukštų rezultatų iki 19 metų; Bronzinis sporto krepšelis skiriamas 7–11 metų vaikams, dalyvaujantiems oficialiose LVLPRO varžybose; Sidabrinis sporto krepšelis: skiriamas 12–14 metų jaunučiams, dalyvaujantiems Pirmos lygos, LVLPRO aukščiausios lygos bei mergaičių čempionatuose; Auksinis sporto krepšelis: skiriamas 15–19 metų jauniams ir 12–14 metų jaunučiams, atstovaujantiems organizacijai I ir II lygoje, Baltijos jaunių lygoje, Elitinėje jaunių lygoje bei Lietuvos jaunučių lygoje; Vaikų su fizine negalia krepšelis skiriamas ugdytiniams nuo 6 iki 29 metų.
3. Kvalifikaciniai reikalavimai ir materialioji bazė: organizacija privalo turėti ne mažiau kaip 2 licencijuotus trenerius, turinčius teisėto darbo su vaikais QR kodą, galiojančius sporto bazės ir įrangos valdymo dokumentus, o projekto sąmata turi būti ne mažesnė nei 2 500 Eur.
4. Atskyrimas tarp administracinio ir kokybinio vertinimo: Sporto skyriaus specialistas atlieka tik formalųjį administracinės atitikties vertinimą, o kokybinį vertinimą vykdo Tarybos sprendimu patvirtinta kolegiali Vertinimo komisija pagal bendruosius ir specialiuosius kriterijus.
5. Veiklos reglamento integracija ir viešumas: Vertinimo komisijos darbo reglamentas, nešališkumo deklaracija ir konfidencialumo pasižadėjimas tvirtinami tiesiogiai Tarybos sprendimu ir skelbiami viešai.

 Laukiami rezultatai: užtikrintas skaidrus ir objektyvus savivaldybės biudžeto lėšų skirstymas, skatinama veiksminga konkurencija tarp futbolo organizacijų, sudarytos lygios galimybės keliems juridiniams asmenims gauti paramą pagal faktiškai pasiektus auklėtinių meistriškumo rodiklius

3. Lėšų poreikis ir šaltiniai: 
Lėšos Programai įgyvendinti numatomos kiekvienų metų Panevėžio miesto savivaldybės biudžete. Naujajame reguliavime konkretus finansavimo dydis priklausys nuo Savivaldybės mero nustatyto bazinio dydžio bei Mokinių registre užfiksuoto sportininkų skaičiaus atitinkamuose krepšeliuose. Organizacijos privalo užtikrinti ne mažesnį kaip 20 procentų savo ar partnerių (rėmėjų) finansinį ar nepiniginį indėlį nuo bendro projekto lėšų poreikio. Pažymėtina, kad 2022–2024 m. laikotarpiu Panevėžio miesto savivaldybės trimetės futbolo vystymo programos vykdytojui kasmet buvo skiriama po 390 tūkst. eurų, o 2025-2027 m. laikotarpiui 440 tūkst. eurų.

4. Sprendimui priimti reikalingi pagrindimai, skaičiavimai ar paaiškinimai: 

I. Sąlygų sudarymas finansavimą gauti daugiau nei vienam pareiškėjui:
Ankstesniame teisiniame reguliavime buvo įtvirtintas vienam subjektui skirto finansavimo konkurso modelis. STT konstatavo, kad reikalavimas paraiškos teikėjui jau iki konkurso atitikti visus 18 trimečio plano ateities rezultato pasiekimo vertinimo kriterijų suteikė išskirtines sąlygas vienam konkretų statusą turinčiam dalyviui ir dirbtinai ribojo kitų potencialių dalyvių galimybes patekti į rinką.
Naujuoju teisiniu reguliavimu ši diskriminacinė kliūtis pašalinama:
1. Atsisakoma vieno laimėtojo monopolio: paraiškas teikti ir savivaldybės biudžeto paramą gauti gali visi Juridinių asmenų registre įregistruoti juridiniai asmenys (asociacijos ir viešosios įstaigos), vykdantys sportinę veiklą Panevėžio mieste ir atitinkantys objektyvius atskaitos kriterijus (ne mažiau kaip 1 metų patirtis, ne mažiau kaip 100 ugdomų vaikų, bent 2 kvalifikuoti treneriai).
2. Atvira konkurencija: finansavimas skiriamas visiems pareiškėjams, kurių parengti projektai atitinka administracinius reikalavimus ir surenka minimalią pereinamąją 55 balų sumą. Tai užtikrina sveiką konkurenciją tarp futbolo akademijų, klubų bei viešųjų įstaigų, gerina teikiamų ugdymo paslaugų kokybę bei didina pasirinkimo įvairovę Panevėžio miesto vaikams ir jų tėvams.
II. Finansavimo grindimas išimtinai sportuojančių asmenų skaičiumi ir jų pasiekimais:
Ankstesniuose nuostatuose lėšų skirstymas priklausė nuo subjektyvaus planuojamų veiklų vertinimo, o finansinės sankcijos nebuvo susietos su faktiniais sportiniais rezultatais.
Naujajame Apraše įtvirtinta principinė nuostata – biudžeto lėšos skiriamos išimtinai pagal du tiesiogiai patikrinamus, skaitmenizuotus ir objektyvius matus:
1. Faktiškai sportuojančių asmenų skaičių: lėšos skaičiuojamos tik už realiai ugdomus vaikus ir jaunimą. Auklėtinių sportinius pasiekimus ir meistriškumo lygį: finansavimas diferencijuojamas pagal penkis skaidrius krepšelius, atsižvelgiant į amžiaus grupes ir dalyvavimą atitinkamo lygmens oficialiose varžybose. Šis mechanizmas užtikrina, kad savivaldybės lėšos "seka paskui vaiką", o organizacijos skatinamos siekti aukštesnių sportinių rezultatų, nes aukštesnis čempionato lygis garantuoja didesnį krepšelio koeficientą.

5. Kieno iniciatyva parengtas sprendimo projektas: 
Sprendimo projektas parengtas Tarybos nario iniciatyva.



Tarybos narys				               Ignas Gaižiūnas



